F'għeluq ir-raba' sena mill-assassinju ta' Daphne Caruana Galizia l-Moviment Graffitti għamel protesta quddiem il-kanċell tal-Electrogas, il-kumpanija li qed tmexxi l-Power Station bil-gass f'Delimara. Il-Moviment fakkar li sa issa nafu diġà li Caruana Galizia inqatlet minn bomba impoġġija "minn kriminali bla qalb, imqabbda minn persuna li kellu impjieg fantażma fl-Uffiċċju tal-Prim Ministru, u li ġie mandat, għall-inqas parzjalment, minn wieħed mill-aktar negozjanti qawwija fil-pajjiż." "Aħna qegħdin hawn fuq il-post quddiem dan il-monument xhieda tal-korruzzjoni li Daphne kienet qed tinvestiga qabel ma nqatlet. Investigazzjoni li kienet diġà implikat lil Keith Schembri u Konrad Mizzi f'wieħed mill-aktar ftehimiet korrotti li qatt ra pajjiżna," sostnew il-kelliema. Huma qalu li ħadd minn dawk implikati f'korruzzjoni fi proġetti differenti għadu ma kien investigat. "Minflok ma jsiru l-prosekuzzjonijiet kif xieraq, ir-rapporti jinġabru u jitħallew moħbija f'xi kexxun. Minflok investigazzjoni serja, irridu noqgħodu nassistu għal logħba pwerili ta' "catch me if you can" li bħalissa qed tintlagħab b'mod eċċezzjonali fil-Parlament, hekk kif Konrad Mizzi qed jagħmel minn kollox biex jevita li jwieġeb għall-imġiba inaċċettabbli tiegħu," sostna l-Moviment f'referenza għall-fatt li għal darba, tnejn Mizzi rrifjuta li jidher quddiem il-Kumitat Parlamentari tal-Kontijiet Pubbliċi propju biex iwieġeb dwar il-proġett tal-Electrogas. Il-Kelliema tal-Moviment Graffitti sostnew li huma għamlu din il-protesta propju għaliex il-ftehimiet li kienu saru - fosthom dak għall-Power Statio - għadhom fis-seħħ. Is-sejħa tagħna għar-riżenja ta' Edward Zammit Lewis għadha tiswa sal-lum. M'għandniex fidi fl-abbiltà tiegħu li jissorvelja r-riformi importanti meħtieġa biex naraw li ssir ġustizzja Moviment Graffitti "Aħna nerġgħu ntennu dak li ddikjarajna fis-sottomissjoni tagħna għall-inkjesta pubblika dwar iċ-ċirkostanzi li jiċċirkondaw il-mewt ta' Daphne: L-istat ma' jista' qatt 'jiggarantixxi prevenzjoni kontra l-impunità jekk l-istess stat huwa marbut u determinat li jkompli jħares interessi korporattivi privati." Il-kelliema għamlu referenza għall-Inkjesta Pubblika dwar dan l-assassinju u l-fatt li fiha ssemmew l-ftehimiet diversi, fosthom dak mad-DB għall-bejgħ tas-sit ITS u l-iżvilupp ta' San Vincenz de Paul, il-bejgħ ta' art pubblika lil Sadeen, il-bejgħ ta' passaporti, il-windfarm tal-Montenegro, il-privatizzazzjoni ta' sptarijiet lil Vitals Global Healthcare. "Iżda huwa l-proġett li jidher warajna li jieħu l-premju għall-aktar ftehim moqżież u mgħaddas fit-tixħim f'din is-sistema ta' serq. Huwa proġett li għadda mingħajr ma kien hemm sorveljanza tal-Kabinett, li ġie nnegozjat waqt mawriet qosra mill-uffiċjali eletti tagħna għand dittatur barrani, appoġġjat b'garanzija min-naħa tal-gvern li għadda r-riskji kollha involuti f'idejn il-poplu." Graffitti kienet qed tirreferi għall-mawriet tal-eks PM Muscat, Keith Schembri u l-eks Ministru Konrad Mizzi fl-Ażerbajġan, b'liema laqgħa ma kinitx infurmata l-midja u li matulha ltaqgħu ma' Ilham Aliyev. Graffitti fakkret li l-bord tal-inkjesta ġibed attenzjoni partikolari għan-nuqqas ta' azzjoni tal-Kabinett wara li ħarġu dettalji dwar 17 Black. "Ir-rapport enfasizza l-fatt li din l-informazzjoni, li rabtet it-tanker LNG warajna ma' kickbacks li rċevew Konrad Mizzi u Keith Schembri, kienet magħrufa xhur qabel l-assassinju. Madankollu, il-ministri ma ħadu l-ebda azzjoni, u ħallew il-kultura tal-impunità tkompli tiffjorixxi, b'konsegwenzi fatali." Huma temmew jappellaw għar-riżenja tal-Ministru Edward Zammit Lewis għax qalu li ma għandhomx fiduċja fih, wara li kien żvelat illi kellu diversi kuntatti ma' Yorgen Fenech fuq Whatssapp Chats diversi li ntbagħtu bejn it-tnejn. "Is-sejħa tagħna għar-riżenja ta' Edward Zammit Lewis għadha tiswa sal-lum. M'għandniex fidi fl-abbiltà tiegħu li jissorvelja r-riformi importanti meħtieġa biex naraw li ssir ġustizzja. Hekk biss jista' jibda x-xogħol iebes li jiġi investigat kull ftehim immuffat li kienu involuti fih Keith Schembri u Konrad Mizzi."